《送别黄清溪》
清代·周济

淮南木落天雨霜，先生别我归江乡。江乡今年足稻秫，归酌春江酣高堂。

昨君未来我苦寂，日日马蹋河沙黄。盘雕眼疾细草死，风埃一道昏残阳。

书生胡为衣短后，独吟无和声难扬。初闻君来色然喜，令子昔曾交短李。

李子论交最有名，字学因兹测涯涘。握手便作云龙谭，乃识君书著皮里。

君言枕葄四十年，落纸果化为云烟。君言静参恒累宿，吐舌果解生青莲。

君言楚璞献已倦，十上不选张郎钱。君言作宫非所乐，游戏聊复来人间。

下士闻之各大笑，谓我白痴君亦然。是时亢阳骄不雨，日秩陪祀清泠渊。

苍生膏泽别有寄，我等冗散空相煎。秋风吹我过江去，接䍦倒著看青山。

五旬小别意凄怆，夜梦往往逢君颜。重来见君话契阔，我病君归各飞越。

君爱堆盘玉斧肥，我思压江银针活。君今先归我亦去，冷落淮山剩寒树。

他日相逢我荷瓢，君能戴笠真吾侣。

作者简介：周济（1781年-1839年）字保绪，一字介存，号未斋，晚号止庵。江苏荆溪（今江苏宜兴）人，清朝词人及词论家。一八〇五年（清嘉庆十年）进士。官淮安府学教授。著有《味隽斋词》和《止庵词》各一卷，《词辨》十卷，《介存斋论词杂著》一卷，辑有《宋四家词选》。另有论词调之作，以婉、涩、高、平四品分目，已散佚。《清史稿》卷四六八有传。